Maanpuolustustahto laski, luottamus ulkopolitiikan ja puolustuspolitiikan hoitoon nousi.

Suomalaisten tuntema uhka omalle ja maan turvallisuudelle näyttää hiukan helpottaneen vuoden parin takaisesta. 59 prosenttia Maanpuolustuksen suunnittelukunnan (MTS) kyselyyn vastanneista uskoo suomalaisten elävän seuraavien viiden vuoden aikana turvattomammassa maailmassa kuin nykyään. Viime vuodesta osuus on pudonnut kuusi prosenttiyksikköä.

Samaan aikaan maanpuolustustahto laski edellisvuodesta seitsemän prosenttiyksikköä. Puolustusministeri Jussi Niinistö (ps) pitää kehitystä huolestuttavana.

- Syitä kehitykseen voi tällä hetkellä vain arvailla, joten asiaa on syytä tutkia, Niinistö kirjoitti blogissaan.

Vaikka muutos on tilastollisesti merkittävä, pudotuksen dramaattisuutta vähentää se, että halu puolustaa maata aseellisesti kaikissa olosuhteissa on yhä samassa 70-80 prosentin haarukassa kuin viimeiset 25 vuotta.

Puolustusmäärärahojen säilyttämistä vähintään ennallaan tukee lähes yhdeksän kymmenestä vastaajasta. Neljä viidestä kannattaa nykyisen asevelvollisuusjärjestelmän jatkoa.

Naton vastustus ennallaan

Kaksi vuotta sitten 30 prosenttiin pompannut kannatus Suomen Nato-jäsenyydelle on tuoreessa kyselyssä laskenut 25 prosenttiin. Jäsenyyden vastustajien määrä on samaan aikaa pysynyt melko tasaisesti 60 prosentin tietämillä.

Huomattava osa MTS:n kyselyyn vastanneista myös perusteli kantaansa. Venäjä kelpasi syyksi niin Naton kannattajille kuin vastustajille:

- Paremmat välit säilyy Venäjän kanssa, mitä sitä isoa karhua härnäämään, perusteli kielteistä kantaansa yksi vastaajista.

Ruotsin mahdollinen Nato-jäsenyys lisää sotilasliiton houkuttelevuutta. Siinä tilanteessa Suomen jäsenyyttä kannattaisi kolmasosa ja vastustaisi 54 prosenttia vastanneista.

Mahdollista liittoutumista paljon suuremman kannatuksen saa nykyinen sotilaallinen yhteistyö eri kumppaneiden kanssa. Yhteistyö Ruotsin ja Pohjoismaiden kanssa on edelleen ylivoimaisesti suosituinta, sitä tukevat lähes kaikki. Yhteistyötä Yhdysvaltain ja Naton kanssa tukee vajaat kaksi kolmasosaa kyselyyn osallistuneista.

Pakolaistilanne huolestuttaa

MTS:n kysely antaa varsin hyvän kuvan Suomen ulko- ja turvallisuuspolitiikan hoidosta. Vastanneista 70 prosentin mukaan Suomen ulkopolitiikkaa on hoidettu hyvin, puolustuspolitiikan hoidosta saman arvosanan antaa neljä viidestä vastaajasta.

Ulkopolitiikkaan kriittisimmin suhtautuvat perussuomalaisten kannattajat. Puoluekannan osalta täytyy tosin huomioida, että vain kaksi kolmasosaa vastanneista ilmaisi puoluekantansa.

Kyselyn perusteella suomalaisten suurimpia huolenaiheita ovat maailman pakolaistilanne (85 prosenttia) ja työllisyystilanne Suomessa (84 %). Kehitys Venäjällä (72 %) ja turvapaikanhakijoiden määrä Suomessa (61%) huolestuttavat vähemmän.